Saudi-Arabiassa viranomaiset ovat pidättäneet 11 prinssiä, jotka osoittivat mieltään hallituksen säästötoimille, vahvisti syyttäjä lauantai-iltana.

Prinssit raivostuivat hallituksen määräyksestä, jonka mukaan kuninkaalliset joutuvat jatkossa maksamaan itse vesi- ja energialaskunsa.

Pääkaupunki Riadissa kuninkaanpalatsilla tapahtuneen mielenilmaisun jälkeen prinssit siirrettiin korkean turvallisuustason vankilaan odottamaan oikeudenkäyntiä, hallitusta lähellä oleva Sabq-sivusto kertoi. Prinssien nimiä ei kerrottu.

Syyte tuli "julkisen rauhan rikkomisesta", kertoo uutistoimisto Reuters.

Saudi-Arabiassa on toteutettu kahden viime vuoden aikana joukko säästötoimia, joilla pyritään kompensoimaan öljynhinnan laskun valtion budjettiin tuomaa vajausta.

Marraskuussa Saudi-Arabiassa pidätettiin yli 200 prinssiä osana korruption vastaisia ratsioita. Kruununprinssi Mohammed bin Salmanin katsottiin pyrkivän pidätyksillä vahvistamaan otetta vallasta.

Aiheesta lisää:

Saudi-kuningas määräsi uusia korvauksia kattamaan kohoavia elinkustannuksia

Verovapaudesta nauttinut Saudi-Arabia rahapulassa – ottaa käyttöön arvonlisäveron

Saudi-Arabia vapautti pidätetyn prinssin puhdistusaallon jälkeen

Lähteet: STT, AFP, Reuters